钦定古今图书集成/明伦汇编/官常典/第741卷 > 王德〈从父沛 族弟崇尧 崇修〉
## 钦定古今图书集成/明伦汇编/官常典/第741卷 > 王德〈从父沛 族弟崇尧 崇修〉

按《明外史忠义传》：“德字汝修，永嘉人。嘉靖十七年进
士，授东昌推官。父丧除，补大名，征授户科给事中。定
国公徐延德丐无极诸县闲田为业，且言私置庄田，
不当以灾伤免赋，德抗疏劾之。俺荅围都城，屡陈军
国便宜，悉报可。时城门尽闭，避难者不得入，号呼彻
西内。德以为言，民始获入寇。退，命募兵山东，所得悉”
骁勇，为诸道最。还朝，会李默长吏部，怒德投刺倨，出
为岭南兵备佥事。与抚按争事，投劾径归。默复起吏
部，用前憾，落职闲住。德乡居，愤倭乱，奉母居城中，而
倾赀募健儿为保障计。三十七年夏，倭自梅头至，大
掠。德偕族父沛督义兵击之，宵遁。俄一舟飘至，突来
犯，沛及族弟崇尧、崇修歼焉。亡何，倭复至，大掠。德愤
怒，勒所部追袭，至龙湾，军败，手射杀数人，骂贼死。然
倭自是有所忌，不敢越德乡侵郡城矣。事闻，赠太仆
少卿，世荫锦衣百户，立祠曰《愍忠》。沛赠太仆丞，立祠
予荫。